MUTE : การรักษาสุขภาพจิตที่ถูกวิธี

1) ไปเจอโพสต์นี้ของคุณดาวโอเกะ แล้วคิดว่ามันดีมากๆ เป็นประโยชน์ต่อผู้คนที่ใช้ social media ไม่ว่าจะกับเพื่อน หรือสิ่งที่เราพบเห็นลอยมาในสื่อออนไลน์ เราควรมีวิธีการจัดการรับมือที่ดีต่อสุขภาพจิตตัวเอง และทำมันอย่างถูกวิธีครับ

2) อย่างแรกที่เราต้องเข้าใจคือ "คนเราแต่ละคน มีภูมิต้านทานต่อการรับสื่อแตกต่างกัน และเรามีความอ่อนไหวต่อการรับรู้บางสิ่ง ในชีวิตไม่เท่ากัน" บางอย่างเรารับได้มาก บางอย่างเรารับได้น้อย อันนี้เราชอบ อันนั้นเราเกลียด แต่ละคนมีเงื่อนไขและจิตใต้สำนึกที่ทำงานต่อการรับสารทุกอย่างรอบตัวไม่เหมือนกัน ไม่เท่ากัน ดังนั้น การรู้เท่าทันตัวเอง และยอมรับตัวเองจึงสำคัญมากว่าเราไหวแค่ไหนที่จะเลือกเปิดรับ และไม่เปิดรับอะไรในชีวิตเรา (Selective Exposure)

3) พอเรารู้เท่าทันความรู้สึกตัวเอง และเข้าใจ "ขอบเขต" ของตัวเองได้ดี ที่เหลือจากนั้นก็คือ "แนวทางการรับมือ และการจัดการต่อสื่อเหล่านั้น" แต่ละคนก็อาจจะมีวิธีการจัดการแตกต่างกันไป ตั้งแต่ mute, block, unfollow, unfriend, report การที่เราเลือกในแต่ละ action ก็ขึ้นอยู่กับว่าสิ่งตรงหน้าเป็นอะไร และมาจากใคร ซึ่งเราไม่ได้ไปจัดการอะไรกับเขา เราแค่กลับมาจัดการกับตัวเอง ในสิ่งที่เราไม่ต้องการเห็น เราบริหารจัดการตัวเองได้ดี และนั่นเป็นเรื่องน่าชื่นชม

4) อย่างเมื่อเร็วๆนี้ มีข่าวเกี่ยวกับการทารุณกรรมมนุษย์ #แบงค์เลสเตอร์ ที่เป็นข่าวดังอยู่หลายวัน จะมีภาพคลิปต่างๆออกมาเพียบ ถ้าเรารู้ตัวว่า มันอันตรายต่อใจเรา เราก็จัดการตัวเองได้เลย ซึ่งมันจะเป็นวิธีไหนก็ได้ รูปแบบไหนก็ไม่ผิดเลย ขอแค่เรา "เลือกไม่เห็นมัน และ protect มันจากตัวเราให้ได้" ถือว่าเราทำสำเร็จ คือการไม่ให้ตัวเองได้ดูมันครับ

5) แต่ถ้าเป็น message / media ที่มาจากเพื่อน คนรู้จักแวดล้อมเรา แล้วเราอยากรักษาความสัมพันธ์ไว้ การ mute ให้ไม่ได้รับสารของเขา ก็เป็นวิธีที่ดีจากคุณดาว เราถือว่าทำได้เหมาะสม และบริหารจัดการตัวเอง ไปพร้อมๆกับให้คุณค่ากับความสัมพันธ์ได้ดีมากเลยครับ

6) เราไม่ได้เกลียดเขานะ ไม่ได้อยากเลิกเป็นเพื่อนเขา แค่เราไม่อยากเห็นบางอย่างเกี่ยวกับเขา "Mute" ไปเลย เพื่อปิดเสียงดัง หรือการมองเห็นที่จะมาถึง มันช่วยให้เราบริหารสุขภาพจิตตัวเอง โดยไม่ได้ไปจัดการอะไรกับคนอื่น ปุ่มอื่นๆก็เหมือนกัน เราเพียงแต่จัดการตัวเอง ไม่ได้ไปจัดการกับใครครับ ซึ่งเราทำถูกต้องแล้ว

7) คนที่มีสุขภาพจิตอันเป็น "ปกติ" คือคนที่รู้เท่าทันอารมณ์ และสามารถควบคุมตัวเองได้ ให้อยู่ในสภาวะอันเหมาะสม และตัดสินใจอย่างชาญฉลาดต่อการเผชิญหน้ากับสิ่งต่างๆ และแก้ปัญหาอย่างถูกวิธี การที่ไม่ชอบสิ่งไหน ไม่อยากเห็นอะไร แล้วเราไม่ไปดูมัน เรารู้ว่าเราอ่อนไหวต่อสิ่งนี้ เราปฏิเสธที่จะเปิดรับมัน ปิดมันไปซะ คือวิถีของคนสุขภาพจิตเป็นปกติครับ

8 ) ความน่ากลัวของสังคมตอนนี้คือ มีสื่อที่รุนแรง และข้อความ-ภาพที่ไม่น่าเข้าไปดู กำลังทำร้ายสุขภาพจิตของคนในสังคม แต่หลายๆคนเลือกที่จะไม่ปฏิเสธมัน แต่ขอฉันได้กดเข้าไปดูด้วยความอยากรู้อยากเห็น จบด้วยการก่นด่า ไม่พอใจ มีอารมณ์ทางลบต่อสิ่งนั้น บ้างก็กดแชร์ส่งต่อมลพิษนั้นสู่สังคมต่อไปอีก...ทั้งหมดคือการรับมลพิษ toxic ต่อชีวิตตัวเองล้วนๆเลย

9) อย่าเป็น Anti-Fans ในสิ่งที่เราเกลียด แล้วเราไปตามดู ตามส่อง นั่นไม่ใช่ชีวิตของคนสุขภาพจิตปกติที่จะมีความสุขได้ ในขณะที่เลือกปิดรับสิ่งที่ไม่ชอบได้ แต่กลับตามไปดูมัน แล้วมีอารมณ์ทางลบต่อสิ่งนั้น นั่นคือความไม่ชาญฉลาดในการจัดการตนเองต่อสื่อ ควรปรับปรุงวิธีรับมือกับสื่อ เพื่อกลับมารักษาสุขภาพจิตของตัวเองให้ดีขึ้นครับ

10) สุขภาพจิตของเราไม่มีใครมาปกป้องดูแลแทนเราได้ มีแต่เราที่ต้องดูแลตัวเอง และรู้เท่าทันตนเอง อย่าปล่อยให้ความอยากรู้อยากเห็นต่อสิ่งที่เราไม่ชอบ เราอ่อนไหว หรือรู้ว่ามันจะส่งผลกระทบต่อเรา มาทำร้ายเราได้สำเร็จ เมื่อเรารู้ล่วงหน้าว่าอะไรที่เราไม่ต้องการเห็น เราต้องฉลาดจัดการกับมัน เพราะเราเท่าทันมัน และไม่ยอมให้มันทำร้ายหัวใจเรา เราต้องกล้ายืนกรานกับตัวเอง ปฏิเสธมันให้ชัดเจน และผ่านมันไปได้ด้วยการบริหารจัดการตัวเองที่ดีพอ

สิ่งที่เราไม่อยากเห็นเป็นปัญหาของเรา ก็ให้จัดการที่เรา เราไม่จำเป็นต้องเสพทุกอย่าง สิ่งที่เกลียด หรือไม่ชอบ ก็ปฏิเสธกับตัวเองให้เป็น อย่าลืมว่าไม่เคยมีใครบังคับให้ดูอะไรได้นะ ถ้าเราไม่อยากดู ไม่อยากเห็นมัน... จงปกป้องตัวเองให้ได้นะ

#ตุ๊ดส์review

======

FACEBOOK POST :======

ฝากช่องทางต่างๆของบอย ตุ๊ดส์review :